Brøndby åbnede opgøret mod Club Brugge godt, men alligevel endte Vestegnsklubben med at tabe 0-2. Dermed er danskerne ude af Europa League efter samlet 0-5.

Der var på forhånd ikke mange, der havde spået Brøndby de store chancer, da klubben fra Vestegnen i aften spillede returopgør i tredje runde af kvalifikationsturneringen til Europa League mod Club Brugge. Belgierne havde nemlig vundet det første opgør for en uge siden med 3-0.

Det afholdt dog ikke værterne fra at åbne kampen bedst. Thomas Franks tropper sad på begivenhederne, og Thomas Kahlenberg bød efter 20 minutter ind med et godt langskud, og inden han efter knap en halv time sendte et frispark på overkanten af overliggeren.

Men lige som man troede, at Brøndby ville få det mål, som ville give en livline, fik Brugge, der havde danske Jesper Jørgensen med fra start, endegyldigt pillet den sidste spænding ud af opgøret med godt fem minutter til pause.

Udeholdet havde et frispark små ti meter fra feltet, og fra den position sendte Nicolas Castillo flot bolden over muren og ind i nettet tæt op af den ene stolpe uden chance for Lukas Hradecky.

Et par minutter senere sendte Fernando Menegazzo så kuglen på Brøndby-stolpen, og i det hele taget kom Brugge bedre med efter føringsmålet.

Derfor var det også fortjent, at føringen blev fordoblet sekunder før pausen. Frederik Semb forsøgte at rydde op i Brøndby-forsvaret, men nordmandens clearing røg direkte ud til Menegazzo, som med en flot firsttimer puttede bolden i nettet. Stillingen ved pausen var 2-0 til gæsterne.

Efter en god belgisk åbning på anden halvleg kom de gulklædte værter langsomt bedre med. Men gang på gang viste Brøndby, at skarpheden ikke helt har indfundet sig i spillerne fra Vestegnen, som nu har spillet tre kampe i træk uden at score.

Resten af opgøret forløb i et roligt tempo, hvor Brøndby ikke kunne, og Brugge ville ikke. Det endte 2-0 og dermed samlet 5-0 til belgierne, som effektivt satte en stopper for Brøndbys comeback til den europæiske scene.